b"\n_START_ARTICLE_\nEuronews\n_START_SECTION_\nInnhold\n_START_PARAGRAPH_\nSom en kontinuerlig nyhetskanal rullerer overskrifter fra b\xc3\xa5de Europa s\xc3\xa5 vel som resten av verden i tretti minutters mellomrom. Korte magasinsegmenter fyller vanligvis det gjenv\xc3\xa6rende programoppsettet. Disse fokuserer p\xc3\xa5 markedsdata, finansielle nyheter, sport, kunst og kultur, vitenskap, v\xc3\xa6ret, europeisk politikk, og gjennomgang av de viktigste avisene i Europa. Disse enkeltsakene vil tidvis bli avbrutt ved p\xc3\xa5g\xc3\xa5ende nyhetsvarslinger eller direktesendinger. En del segmenter er vist uten kommentarer under overskriften \xc2\xabNo Comment\xc2\xbb (\xc2\xabIngen kommentarer\xc2\xbb), noe som har v\xc3\xa6rt kanalens signaturprogram siden starten.\n_START_SECTION_\nHistorie\n_START_PARAGRAPH_\nI 1992, som f\xc3\xb8lge av den f\xc3\xb8rste Gulfkrigen hvor den amerikanske fjernsynskanalen CNN posisjonerte seg den mest framtredende 24-timers nyhetskanalen, besluttet Den europeiske kringkastingsunion \xc3\xa5 opprette og etablere kanalen Euronews for \xc3\xa5 kunne presentere informasjon og nyheter fra et europeisk perspektiv. Euronews hadde sine f\xc3\xb8rste sendinger den 1. januar 1993 fra Lyon i Frankrike. Senere, i 1996, ble det opprettet et eget kontor i London i Storbritannia. Euronews ble grunnlagt av en gruppe p\xc3\xa5 ti europeiske offentlige fjernsynsselskaper._NEWLINE_I 1997 kj\xc3\xb8pte det britiske fjernsynsselskapet ITN 49 prosent av aksjene i Euronews for 5,1 millioner pund fra Alcatel-Alsthom. ITN har gitt innhold til kanalen sammen med de \xc3\xb8vrige andelshaverne, hvilke er representert av konsortiet SOCEMIE (Soci\xc3\xa9t\xc3\xa9 Editrice de la Cha\xc3\xaene Europ\xc3\xa9enne Multilingue d'Information EuroNews). SOCEMIE er det faktiske selskapet som produserer innholdet for kanalen og er innehaver lisensrettighetene. Det er medeid av ti europeiske selskaper. Sendingene er per 2013 representert i femten spr\xc3\xa5k."